Judy Taguiwalo

Si Judy Marigomen Taguiwalo (namundag kan Pebrero 18, 1950) sarong Filipinang obrerong pansosyedad, edukador asin dating Kahilom kan Department of Social Welfare and Development kan Pilipinas. Ninombrahan sya ni Presidente Rodrigo Duterte tanganing salidahan si Corazon Soliman. Termporaryo syang naglingkod puon kan Hunyo 30, 2016 sagkod kan Agosto 16, 2017 kan sinayumahan an pagkatalaga saiya kan Commission on Appointments. Dati syang propesor sa Unibersidad kan Pilipinas Diliman asin saro sa mga pinili kan National Democratic Front para sa Gabinete ni Duterte.

Kaamayi kan buhay asin edukasyon 
Namundag si Taguiwalo sa Bacolod, Negros Occidental kan Pebrero 17, 1950. An saiyang ama iyo an dipuntong Democrito Taguiwalo, sarong prinsipal asin superbisor, asin an saiyang ina iyo si Virgilia M. Taguiwalo, sarong retiradong paratukdo nin Home Economics. Sya tugang na babayi kan dipuntong Mario M. Taguiwalo, dating pangaduwang kahilom kan Department of Health. Nag-adal si Taguiwalo sa Rizal Elementary School asin natapos an saiyang segundaryong edukasyon sa Negros Occidental High School sa Syudad nin Bacolod. Nakakua sya nin Bachelor of Science in Social Work (cum laude) sa Unibersidad kan Pilipinas Diliman kan 1970. Nakua nya an saiyang Master of Arts in Public Administration kan 1992 sa Carleton University sa Ottawa, Ontario, Canada dangan natapos nya an saiyang doktorado sa Philippine Studies sa UP Diliman. Igwa sya nin aking babayi na si June.

Karera 
Nagtabang si Taguiwalo sa pag-organisar kan militanteng grupo na Malayang Kilusan ng Kabababaihan (MAKIBAKA) kan 1970. Pakatapos na duwang beses na ikulong, puon kan Hulyo 1973 sagkod na sinda makadulag kan Nobyembre 1, 1974 asin sa giraray kan Enero 28, 1974 sagkod na sinda patalingkason pakalihis kan EDSA Revolution, sya nagtrabaho bilang propesor sa Department of Women and Development Studies kan College of Social Work and Community Development sa UP Diliman. Pinamayuhan dati ni Taguiwalo an University for Women's and Gender Studies. Sya an Founding National President of All UP Academic Employee Union asin kagtugdas kan All UP Workers' Alliance. Naglingkod si Taguiwalo bilang Direktor kan UP Center for Women's Studies. Naglingkod sya bilang myembro kan UP Board of Regents puon 2009 sagkod 2010 kun sain nirepresenta nya an mga propesor. Naglingkod man sya bilang Vice-Chairperson kan Board of Trustees kan IBON Foundation kun sain naglilingkod sya ngunyan bilang Chairperson. Resipyente sya kan 2009 Distinguished Alumni Award in Gender Equality/Women Empowerment, kan 2010 CSWCD Outstanding Alumna Award, siring man kan 2009 "Gawad Pagpupugay".

Mga toltolan 

Mga artikulo sa Art+Feminism in the Philippines 2021